બહારના રૂમમાં આવી શુઝ પહેરતા તેનું ધ્યાન તારીખિયા પર ગયું…ઓહહહ આજે ફરી દસમી તારીખ.!!!…તે જેનીની રૂહને પોતાની આસપાસ મહેસુસ કરવા લાગ્યો. તેની આંખોમાં ઝળઝળિયા ભરાઈ આવ્યા.. છેલ્લા બે વરસથી દર મહિનાની દસમી તારીખે તેના મોબાઈલમાં જેનીને મળવાનું રિમાઈન્ડર આપોઆપ સેટ થઈ જતું..સ્ટડી ટેબલ પર બે લાલ ગુલાબ અને કૉફીના બે મગ ગોઠવાઈ જતા..જેની તેની બાજુમાં જ બેઠી છે એવું ધારી તેની સાથે ગપ્પા મારવામાં ખાસ્સો સમય વિતાવતો…બંને કૉફીના મગ ખાલી થઈ જતા..જેની, તેના અસ્તિત્વ પર એ રીતે હાવી થઈ ગયેલી કે તે સ્વીટ ડ્રીમ કહી જતી રહે ત્યારે ગાલ પર ઉઠેલી લિપસ્ટિકની છાપ પંપાળતો કપડાં બદલી સપનાનાં કાલ્પનિક મિલન માટે તે ફરી પગથી માથા સુધી ઓઢી પથારી ભેગો થઈ જતો…પણ આ વખતે વાત જુદી જ બની ! સપનાની દુનિયામાં પ્રવેશે તે પહેલાં જ જેનીએ તેનું ઓઢવાનું ખેંચ્યું..તો શું પોતે પણ જેનીની દુનિયાનો સહપ્રવાસી બની ગયો?